## La Generalitat reconeix la condició d’esportistes d’elit a 2.821 persones de la Comunitat Valenciana

*** La Direcció General d’Esport ha publicat en el *Diari Oficial de la Generalitat Valenciana* (DOGV) la tercera llista d’esportistes d’elit de 2025**

Presidència de la Generalitat, a través de la Direcció General d’Esport, ha reconegut en 2025 la condició d’elit a 2.821 persones de la Comunitat Valenciana entre esportistes, àrbitres i entrenadors/ores en virtut dels resultats esportius aconseguits en competicions oficials durant el 2025.

Al llarg de l’any, Esport establix diversos períodes perquè els esportistes puguen acreditar les marques esportives que van aconseguint i que els possibiliten obtindre la condició d’elit.

En concret, el *Diari Oficial de la Generalitat Valenciana* ([DOGV](https://dogv.gva.es/datos/2025/10/23/pdf/2025_43988_es.pdf)) ha publicat este mes d’octubre la tercera llista de 2025 amb les persones que han obtingut esta condició basant-se en les sol·licituds presentades entre el 16 de juny i el 15 de setembre de 2025.

Pel que fa a esportistes d’elit d’alta competició, s’ha reconegut en este últim període un total de 268 persones, mentres que 1.052 passen a ser reconeguts com a elit promoció. A més, s’atorga la condició d’elit a una entrenadora i a tres àrbitres-jutgesses.

Els esportistes d’elit i el personal tècnic, entrenador, arbitral i jutge d’elit gaudixen d’una sèrie de beneficis i mesures de suport que els permeten tant obtindre un bon rendiment en la seua activitat esportiva principal com compaginar esta amb estudis i/o treball.

La norma que regula els requisits per a aconseguir la condició d’esportista d’elit distingix entre esportistes d’elit alta competició i els esportistes d’elit promoció (menors de 16 anys). A més d’esportistes, també es qualifiquen àrbitres, jutges/esses i entrenadors/ores.

**Ajudes als esportistes d’elit**

La Generalitat impulsa diferents línies d’ajudes per a donar suport als i les esportistes d’elit. En 2025 ja s’han concedit ajudes amb un import conjunt d’1.350.000 euros per resultats en jocs olímpics i paralímpics i campionats del món i d’Europa i ajudes per a la conciliació de la vida familiar i la formació i actualització de dones esportistes d’elit.

A més, s’han concedit 342 beques academicoesportives que permeten als jóvens esportistes compaginar i sufragar els gastos de la formació acadèmica, els entrenaments i les competicions d’alt nivell.

Fecha: 25/10/2025